Curtis Yarvin

**Curtis Guy Yarvin** (tuntud ka pseudonüümi **Mencius Moldbug** all; sündinud 1973) on Ameerika blogija ja tarkvarainsener. Ta on tuntud koos filosoof Nick Landiga antiegalitaarse ja antidemokraatliku filosoofilise liikumise loojana, mida tuntakse tumevalgustuse või neoreaktsioonilise liikumise (NRx) nime all.

Oma ajaveebis "Unqualified Reservations", millesse ta kirjutas aastatel 2007–2014 ja hilisemas uudiskirjas Grey Mirror, mille ta alustas 2020. aastal, väidab ta, et Ameerika demokraatia on ebaõnnestunud eksperiment, mis tuleks asendada vastutustundliku monarhiaga, mis sarnaneb korporatsioonide juhtimisstruktuuriga. USA asepresident J. D. Vance on viidanud Yarvinile kui enda mõjutajale. Vance on öelnud, et peab Yarvinit sõbraks ja on viidanud tema kirjutistele seoses tema plaaniga vallandada Trumpi teise presidentuuri ajal märkimisväärne arv riigiteenistujaid. 2025. aasta jaanuaris osales Yarvin Washingtonis Trumpi ametisseastumisgalal; poliitikaväljaane Politico teatas, et ta oli "mitteametlik aukülaline" tänu "ülekaalukale mõjule Trumpi parempoolsetele".

## Biograafia
Ta sündis 1973. aastal liberaalses ilmalikus perekonnas. Tema isapoolsed vanavanemad olid juudi rahvusest kommunistid. Isa Herbert Yarvin töötas USA diplomaadina ja ema oli protestant Westchesteri maakonnast. Curtis oli "matemaatika imelaps", kellele meeldis luuletada. Keskkooli astudes jättis ta mitu klassi vahele. Nii, et ta oli üheteistaastasena üheksandas klassis. 15. aastaselt lõpetas Wild Lake'i keskkooli Marylandis. 

1988–1992 õppis Browni ülikoolis ja seejärel oli poolteist aastat arvutiteaduse doktoriõppes California Ülikoolis Berkeleys. Seejärel siirdus ta Silicon Valley tehnoloogiafirmadesse. 1996. aastal asutas ta mobiilitarkvarafirma Libris, seejärel sai selle nimeks Unwired Planet ja seejärel Phone.com. Sellega rahastas ta ulatuslikku ajaloo- ja poliitikateooriaalast eneseharimist, kasutades otsingumootorit Google. "Minu ideed tekkisid tõesti Austria koolkonna – Mises ja Rothbard – ja seejärel Hoppe lugemisest. Hoppe avas mulle omamoodi ukse revolutsioonieelsesse maailma," on Yarvin öelnud. Saksa päritolu poliitikateoreetik ja majandusteaduse Austria koolkonna üks juhtivaid esindajaid Hans-Hermann Hoppe on nimetanud end anarhokapitalistiks, mille tiitel on laenatud tema mentorilt Murray Rothbardilt. Hoppe eristas teoorias vahet monarhiat, mida ta määratles "eraomanduses oleva valitsusena", ja demokraatiat, mille klassifitseeris "ühiskondlikuks valitsuseks". Oma 2001. aasta raamatu "Demokraatia: jumal, kes läbi kukkus" sissejuhatuses nimetas Hoppe "üleminekut monarhialt demokraatiale" "tsivilisatsiooni allakäigu" allikaks. Yarvini maailmavaate kohaselt ei hoia Ameerika demokraatiat tänapäeval käimas mitte valimised, vaid illusioonid, mida projitseerivad mitmed institutsioonid, sealhulgas ajakirjandus ja ülikoolid, mis töötavad koos föderaalvalitsuse bürokraatiaga kompleksis, mida ta nimetab Katedraaliks. "Katedraali mõistatus," kirjutab Yarvin, "seisneb selles, et kõik kaasaegse maailma legitiimsed ja prestiižsed intellektuaalsed institutsioonid, kuigi neil puudub keskne organisatsiooniline seos, käituvad paljuski nii, nagu oleksid nad ühtne organisatsiooniline struktuur."

2007. aastal alustas Yarvin, kirjutades varjunime Mencius Moldbug all, oma ajaveebi Unqualified Reservations. Tema teemad, mis on nüüdseks selgelt välja kujunenud, kajastusid tema varastes tekstides "Demokraatia kui adaptiivne väljamõeldis", "Miks, millal ja kuidas kaotada Ameerika Ühendriigid" ja "Poliitilise vabaduse vastu". Yarvin usub, et Ameerika lakkas olemast demokraatia millalgi pärast II maailmasõja lõppu ja muutus hoopis "bürokraatlikuks oligarhiaks" – see tähendab, et poliitiline võim on koondunud väikesesse inimrühma, kes valitakse välja mitte päriliku tiitli või puhta teenete alusel, vaid nende sisenemise kaudu riigi bürokraatlikesse organitesse. Toimiva demokraatliku süsteemi asemel eksisteerib nüüd tööstusliku mastaabiga sümboolne aparaat, mis loob illusiooni valijate poliitilisest teovõimest, et ühiskonna tegelikud valitsejad saaksid segamatult oma äri ajada. Ameerika valijad käivad endiselt valimas oma juhti, kuid president on tseremoniaalne tegelane, kes on alalise bürokraatia käpiknukk. 2016. aasta aprillis teatas ta, et "Unqualified Reservations" on "oma missiooni täitnud."

2002. aastal asutas Yarvin isiklike serverite detsentraliseeritud võrguna arvutiplatvormi Urbit. 2013. aastal asutas ta San Franciscos asuva ettevõtte Tlön Corp, mis tegeles riskikapitalist Peter Thieli rahastusel Urbiti edasiarendamiga. Yarvin lahkus Tlönist 2019. aasta jaanuaris, kuid säilitas mõningase intellektuaalse ja rahalise osaluse Urbiti arendamises.

2020. aastal hakkas ta oma seisukohti avaldama blogis Grey Mirror. 

Curtis Yarvin on nn tumevalgustuse (*Dark Enlightment*, ka NRx) ideoloogia looja. Yarvin usub, et tõelist poliitilist võimu USA-s hoiab miski, mida ta nimetab "Katedraaliks" - see on ülikoolide ja peavoolu ajakirjanduse mitteametlik sulam, mis teeb kokkumängu avaliku arvamuse mõjutamiseks. Tema põhiteos – "Avatud kiri avatud meelega edumeelsetele" – on rünnak peaaegu kõige vastu, mida haritud läänlased peavad endastmõistetavaks tõeks. Yarvin usub, et lääne mõistus rikuti valgustusajastul. Demokraatia idee, mis on seotud mõistuse ja konstitutsioonilisusega, on läbikukkunud. Tema kuldajastu on monarhide ajastu. "On aeg taastamiseks, rahvuslikuks päästmiseks, täielikuks taaskäivitamiseks. Vajame uut valitsust, puhast lehte, värsket kätt, mis on tark, tugev ja õiglane." Tema lahendus ei ole pelgalt türanlik president, vaid midagi veelgi radikaalsemat: demokraatia, põhiseaduse ja õigusriigi likvideerimine ning absoluutse võimu üleandmine salapärasele tegelasele, keda tuntakse ainult nime all "Vastuvõtja" (*Receiver*), kes muudab Washingtoni raskerelvastatud ülikasumlikuks korporatsiooniks, kes likvideerib ajakirjanduse, purustab ülikoolid, müüb maha riiklikud koolid ja asustab "detsiviliseeritud elanikkonna" ümber sunnitöölaagritesse. Samas võimaldaks tema "Vastuvõtja" täielikku sõna- ja ühinemisvabadust ega omaks mingit kontrolli majanduselu üle. Välissuhted lõpetataks täielikult, sealhulgas julgeolekulepingud, välisabi ja massiline sisseränne. Samuti lõpetatakse sotsiaalpoliitilised meetmed ning rassiküsimused jäetakse kodanike omavahelise endi hooleks, igasuguse valitsusepoolse sekkumiseta. 

## Viited

## Välislingid
* Margus Parts, "Trumpistide peaideoloog taotleb Ameerika demokraatia hävitamist", Postimees, 4. märts 2025
* Aro Velmet, "Mõtlemapanevad mõtted", Sirp, 28.03.2025
* Hasso Krull, "Lahendus on kaos", Sirp, 27.02.2025